CELEX: 
Language: el
Date: 2021-06-04 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2017/654 για τη συμπλήρωση του κανονισμού (ΕΕ) 2016/1628 του Ευρωπαϊκού Κοινοβουλίου και του Συμβουλίου, όσον αφορά την αποδοχή εγκρίσεων που χορηγούνται σύμφωνα με τους κανονισμούς αριθ. 49 και 96 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ)

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο όρος «μη οδικά κινητά μηχανήματα» καλύπτει ευρύ φάσμα διαφορετικών μηχανημάτων, όπως, μεταξύ άλλων, εξοπλισμό χειρός μικρών διαστάσεων (κουρευτικές μηχανές χόρτου, αλυσοπρίονα κ.λπ.), μηχανήματα κατασκευών (εκσκαφείς, φορτωτές, προωθητήρες γαιών κ.λπ.) ή γεωργικά μηχανήματα (συλλεκτικές μηχανές, καλλιεργητικές μηχανές κ.λπ.), αλλά και αυτοκινητάμαξες, σιδηροδρομικές μηχανές έλξης και σκάφη εσωτερικής ναυσιπλοΐας.
            
            
               Οι απαιτήσεις έγκρισης τύπου για κινητήρες εγκατεστημένους σε μη οδικά κινητά μηχανήματα έχουν οριστεί στην οδηγία 97/68/ΕΚ του Ευρωπαϊκού Κοινοβουλίου και του Συμβουλίου
                  1
               , η οποία καταργήθηκε με τον κανονισμό (ΕΕ) 2016/1628 του Ευρωπαϊκού Κοινοβουλίου και του Συμβουλίου
                  2
               , και στις δύο κατ’ εξουσιοδότηση και τη μία εκτελεστική πράξη της Επιτροπής που ισχύουν από την 1η Ιανουαρίου 2017 και την 3η Μαΐου 2017 αντίστοιχα. 
            
            
               Με τη σειρά τροποποιήσεων 05 του κανονισμού ΟΕΕ/ΗΕ αριθ. 96, το διεθνές νομικό πλαίσιο των Ηνωμένων Εθνών ευθυγραμμίστηκε πρόσφατα με τα ισχύοντα σήμερα όρια εκπομπών και απαιτήσεις έγκρισης τύπου της ΕΕ για κινητήρες εσωτερικής καύσης για γεωργικά και δασικά οχήματα και μη οδικά κινητά μηχανήματα. Ως εκ τούτου, η Ευρωπαϊκή Επιτροπή επιθυμεί να τροποποιήσει τον κατ’ εξουσιοδότηση κανονισμό (ΕΕ) 2017/654
                  3
               , ώστε να επιτρέψει στους κατασκευαστές κινητήρων να εξασφαλίζουν έγκριση τύπου απευθείας σύμφωνα με τον παρόντα κανονισμό, με τη λήψη έγκρισης βάσει του σχετικού κανονισμού ΟΕΕ/ΗΕ.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Κατά την προπαρασκευή της παρούσας πράξης, η Επιτροπή πραγματοποίησε κατάλληλες διαβουλεύσεις στις οποίες συμμετείχαν εμπειρογνώμονες από τους ενδιαφερόμενους φορείς του κλάδου, τους κοινωνικούς εταίρους και τα κράτη μέλη.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η νομική βάση της παρούσας κατ’ εξουσιοδότηση πράξης είναι ο κανονισμός (ΕΕ) 2016/1628 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τις απαιτήσεις που αφορούν τα όρια εκπομπών για τους αέριους και σωματιδιακούς ρύπους και την έγκριση τύπου για κινητήρες εσωτερικής καύσης για μη οδικά κινητά μηχανήματα, για την τροποποίηση των κανονισμών (ΕΕ) αριθ. 1024/2012 και (ΕΕ) αριθ. 167/2013 και για την τροποποίηση και κατάργηση της οδηγίας 97/68/ΕΚ.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 4.6.2021
            
            
               για την τροποποίηση του κατ’ εξουσιοδότηση κανονισμού (ΕΕ) 2017/654 για τη συμπλήρωση του κανονισμού (ΕΕ) 2016/1628 του Ευρωπαϊκού Κοινοβουλίου και του Συμβουλίου, όσον αφορά την αποδοχή εγκρίσεων που χορηγούνται σύμφωνα με τους κανονισμούς αριθ. 49 και 96 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ)
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2016/1628 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τις απαιτήσεις που αφορούν τα όρια εκπομπών για τους αέριους και σωματιδιακούς ρύπους και την έγκριση τύπου για κινητήρες εσωτερικής καύσης για μη οδικά κινητά μηχανήματα, για την τροποποίηση των κανονισμών (ΕΕ) αριθ. 1024/2012 και (ΕΕ) αριθ. 167/2013 και για την τροποποίηση και κατάργηση της οδηγίας 97/68/ΕΚ
                  4
               , και ιδίως το άρθρο 24 παράγραφος 11, το άρθρο 25 παράγραφος 4 στοιχεία β) και γ), το άρθρο 34 παράγραφος 9 στοιχείο γ) και το άρθρο 42 παράγραφος 4 στοιχείο α),
            
            
               Εκτιμώντας τα ακόλουθα:
            
            
               (1)Στις τεχνικές υπηρεσίες έχουν ανατεθεί καθήκοντα λήψης αποφάσεων σε περίπτωση μη αποδοχής της αντιπροσωπευτικότητας του προτεινόμενου μητρικού κινητήρα μιας σειράς κινητήρων που τροφοδοτούνται με φυσικό αέριο / βιομεθάνιο (NG) ή υγραέριο (LPG), συμπεριλαμβανομένων των κινητήρων διπλού καυσίμου. Ωστόσο, λαμβανομένου υπόψη του συνολικού αντικτύπου των εν λόγω αποφάσεων στη διαδικασία έγκρισης τύπου, η έκδοση των εν λόγω αποφάσεων θα πρέπει να αποτελεί ευθύνη των αρχών έγκρισης τύπου.
            
            
               (2)Σύμφωνα με το παράρτημα IV προσάρτημα 1 σημείο 11.4.2.1.4 του κατ’ εξουσιοδότηση κανονισμού (ΕΕ) 2017/654, ο μετρητής, αφού παραμείνει αμετάβλητος, μπορεί να επανέλθει στο μηδέν μόνον αν δεν έχει ανιχνευθεί δυσλειτουργία στον έλεγχο των NOx κατά τις προηγούμενες 40 ώρες λειτουργίας του κινητήρα. Η σχετική έκδοση του κανονισμού ΟΕΕ/ΗΕ αριθ. 49 απαιτεί, ωστόσο, να μην ανιχνεύεται καμία δυσλειτουργία στον έλεγχο των NOx κατά τις προηγούμενες 36 ώρες λειτουργίας του κινητήρα, και όχι κατά τις προηγούμενες 40 ώρες λειτουργίας. Αυτή η έλλειψη εναρμόνισης εμποδίζει την αποδοχή της ισοδυναμίας των εγκρίσεων τύπου που χορηγούνται σύμφωνα με τη σχετική έκδοση του κανονισμού ΟΕΕ/ΗΕ αριθ. 49. Επομένως, η λιγότερο αυστηρή ελάχιστη απαίτηση των 36 ωρών θα πρέπει να θεωρείται επαρκής για τους σκοπούς της χορήγησης έγκρισης τύπου ΕΕ δυνάμει του κανονισμού (ΕΕ) 2016/1628.
            
         
         
            
               (3)Σύμφωνα με το παράρτημα V τμήμα 1 πέμπτο εδάφιο του κατ’ εξουσιοδότηση κανονισμού (ΕΕ) 2017/654, οι τεχνικές υπηρεσίες μπορούν να εξαιρούν σημεία λειτουργίας από οποιαδήποτε περιοχή ελέγχου κινητήρα για τη διεξαγωγή του κύκλου δοκιμής μη οδικών οχημάτων υπό σταθερές συνθήκες. Ωστόσο, λαμβανομένου υπόψη του συνολικού αντικτύπου των αποφάσεων αυτών στη διαδικασία έγκρισης τύπου, είναι σκόπιμο να απαιτείται από τις εγκρίνουσες αρχές να συμφωνούν με τις εν λόγω εξαιρέσεις.
            
            
               (4)Τα όρια εκπομπών, οι γενικές και τεχνικές απαιτήσεις και οι μέθοδοι δοκιμής που ορίζονται στη σειρά τροποποιήσεων 06 του κανονισμού ΟΕΕ/ΗΕ αριθ. 49 και στη σειρά τροποποιήσεων 05 του κανονισμού ΟΕΕ/ΗΕ αριθ. 96 συνάδουν με εκείνα του κανονισμού (ΕΕ) 2016/1628, με εξαίρεση το άρθρο 19 του εν λόγω κανονισμού. Ως εκ τούτου, οι εγκρίσεις τύπου που χορηγούνται σύμφωνα με τη σειρά τροποποιήσεων 06 του κανονισμού ΟΕΕ/ΗΕ αριθ. 49 και τη σειρά τροποποιήσεων 05 του κανονισμού ΟΕΕ/ΗΕ αριθ. 96 θα πρέπει να αναγνωρίζονται ως ισοδύναμες με τις εγκρίσεις τύπου ΕΕ που χορηγούνται και την υποχρεωτική επισήμανση που απαιτείται σύμφωνα με τον κανονισμό (ΕΕ) 2016/1628, εφόσον η εγκρίνουσα αρχή διασφαλίζει ότι ο κατασκευαστής συμμορφώνεται με τις απαιτήσεις που ορίζονται στο άρθρο 19 του κανονισμού (ΕΕ) 2016/1628.
            
            
               (5)Για να εξασφαλιστεί η συμμόρφωση με το άρθρο 19 του κανονισμού (ΕΕ) 2016/1628, ο κατασκευαστής κινητήρων που έχουν λάβει έγκριση σύμφωνα με τη σειρά τροποποιήσεων 06 του κανονισμού ΟΕΕ/ΗΕ αριθ. 49 ή τη σειρά τροποποιήσεων 05 του κανονισμού ΟΕΕ/ΗΕ αριθ. 96 θα πρέπει να ζητήσει από μία ή περισσότερες εγκρίνουσες αρχές να εποπτεύσουν τη συμμόρφωσή του με τις υποχρεώσεις που ορίζονται στο άρθρο 19 του κανονισμού (ΕΕ) 2016/1628.
            
            
               (6)Τα όρια εκπομπών, οι γενικές και τεχνικές απαιτήσεις και οι μέθοδοι δοκιμής που ορίζονται στις σειρές τροποποιήσεων 00, 01, 02, 03 και 04
                  5
                του κανονισμού ΟΕΕ/ΗΕ αριθ. 96 συνάδουν με εκείνα για τα όρια εκπομπών ρύπων των φάσεων I, II, IIIΑ, IIIB και IV που ορίζονται στην οδηγία 97/68/ΕΚ του Ευρωπαϊκού Κοινοβουλίου και του Συμβουλίου
                  6
                και για τους κινητήρες ειδικής χρήσης (SPE) που εμπίπτουν στο πεδίο εφαρμογής του άρθρου 34 παράγραφοι 5 και 6 του κανονισμού (ΕΕ) 2016/1628. Ως εκ τούτου, οι εγκρίσεις τύπου που χορηγούνται σύμφωνα με τις σειρές τροποποιήσεων 00, 01, 02, 03 και 04 του κανονισμού ΟΕΕ/ΗΕ αριθ. 96 θα πρέπει να αναγνωρίζονται ως ισοδύναμες με τις χορηγούμενες εγκρίσεις τύπου ΕΚ και την υποχρεωτική επισήμανση που απαιτείται για τις φάσεις I, II, IIIA, IIIB και IV σύμφωνα με την οδηγία 97/68/ΕΚ, καθώς και με τις εγκρίσεις τύπου ΕΕ για τους κινητήρες ειδικής χρήσης (SPE) που χορηγούνται σύμφωνα με τον κανονισμό (ΕΕ) 2016/1628.
            
            
               (7)Για να καταστεί δυνατή η σαφής ταυτοποίηση του κινητήρα και να εξασφαλιστεί η συμμόρφωση με τις εφαρμοστέες διοικητικές διατάξεις, οι κινητήρες που διατίθενται στην αγορά σύμφωνα με τις εγκρίσεις τύπου που χορηγούνται δυνάμει των σειρών τροποποιήσεων 00, 01, 02, 03 και 04 του κανονισμού ΟΕΕ/ΗΕ αριθ. 96 θα πρέπει να συνοδεύονται από την ισχύουσα διακήρυξη συμμόρφωσης και τη συμπληρωματική επισήμανση, σύμφωνα με το άρθρο 31 και το άρθρο 32 παράγραφος 2 του κανονισμού (ΕΕ) 2016/1628.
            
            
               (8)Οι απαιτήσεις που ορίζονται στον παρόντα κανονισμό είναι, από τεχνική άποψη, άσχετες με τις επιδόσεις εκπομπών των κινητήρων. Ως εκ τούτου, είναι σκόπιμο να εξακολουθήσουν να ισχύουν οι εγκρίσεις τύπου ΕΕ για τύπο κινητήρα ή σειρά κινητήρων που έχει λάβει έγκριση σύμφωνα με τον κατ’ εξουσιοδότηση κανονισμό (ΕΕ) 2017/654, στην έκδοση που εφαρμόζεται στις [να προστεθεί από την ΥΕ η ημερομηνία πριν από την ημερομηνία εφαρμογής του παρόντος κανονισμού].
            
            
               (9)Συνεπώς, ο κατ’ εξουσιοδότηση κανονισμός (ΕΕ) 2017/654 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Τροποποιήσεις του κατ’ εξουσιοδότηση κανονισμού (ΕΕ) 2017/654
            
            
               Ο κατ’ εξουσιοδότηση κανονισμός (ΕΕ) 2017/654 τροποποιείται ως εξής:
            
            
               1)στο άρθρο 20α προστίθεται η ακόλουθη παράγραφος 3:
            
            
               «3.
                     Εξακολουθούν να ισχύουν οι εγκρίσεις τύπου ΕΕ για τύπο κινητήρα ή σειρά κινητήρων που έχει λάβει έγκριση σύμφωνα με τον κατ’ εξουσιοδότηση κανονισμό (ΕΕ) 2017/654 πριν από τις [να προστεθεί από την ΥΕ η ημερομηνία εφαρμογής του παρόντος κανονισμού].»·
            
            
               2)Τα παραρτήματα I, IV, V και ΧΙΙI του κατ’ εξουσιοδότηση κανονισμού (ΕΕ) 2017/654 τροποποιούνται σύμφωνα με το παράρτημα του παρόντος κανονισμού.
            
            
               Άρθρο 2
            
            
               Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 4.6.2021
            
            
               
                     Για την Επιτροπή
               
            
         
         
            
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        Οδηγία 97/68/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1997, για την προσέγγιση των νομοθεσιών των κρατών μελών σχετικά με τα ληπτέα μέτρα κατά της εκπομπής αερίων και σωματιδιακών ρύπων προερχόμενων από κινητήρες εσωτερικής καύσης που τοποθετούνται σε μη οδικά κινητά μηχανήματα (ΕΕ L 59 της 27.2.1998, σ. 1).
               
               
                  
                     (2)
                  
                        Κανονισμός (ΕΕ) 2016/1628 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τις απαιτήσεις που αφορούν τα όρια εκπομπών για τους αέριους και σωματιδιακούς ρύπους και την έγκριση τύπου για κινητήρες εσωτερικής καύσης για μη οδικά κινητά μηχανήματα, για την τροποποίηση των κανονισμών (ΕΕ) αριθ. 1024/2012 και (ΕΕ) αριθ. 167/2013 και για την τροποποίηση και κατάργηση της οδηγίας 97/68/ΕΚ (ΕΕ L 252 της 16.9.2016, σ. 53).
               
               
                  
                     (3)
                  
                        Κατ’ εξουσιοδότηση κανονισμός (ΕΕ) 2017/654 της Επιτροπής, της 19ης Δεκεμβρίου 2016, για τη συμπλήρωση του κανονισμού (ΕΕ) 2016/1628 του Ευρωπαϊκού Κοινοβουλίου και του Συμβουλίου όσον αφορά τις τεχνικές και γενικές απαιτήσεις που αφορούν τα όρια εκπομπών και την έγκριση τύπου για κινητήρες εσωτερικής καύσης για μη οδικά κινητά μηχανήματα (ΕΕ L 102 της 13.4.2017, σ. 1).
               
               
                  
                     (4)
                  
                        ΕΕ L 252 της 16.9.2016, σ. 53. 
               
               
                  
                     (5)
                  
                        Κανονισμός αριθ. 96 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις σχετικά με την έγκριση κινητήρων ανάφλεξης με συμπίεση που τοποθετούνται σε γεωργικούς και δασικούς ελκυστήρες και σε μη οδικά κινητά μηχανήματα ως προς τις εκπομπές ρύπων από τον κινητήρα (ΕΕ L 88 της 22.3.2014, σ. 1).
               
               
                  
                     (6)
                  
                  
                        Οδηγία 97/68/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1997, για την προσέγγιση των νομοθεσιών των κρατών μελών σχετικά με τα ληπτέα μέτρα κατά της εκπομπής αερίων και σωματιδιακών ρύπων προερχόμενων από κινητήρες εσωτερικής καύσης που τοποθετούνται σε μη οδικά κινητά μηχανήματα (ΕΕ L 59 της 27.2.1998, σ. 1).
                  
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               Τα παραρτήματα I, IV, V και XIII τροποποιούνται ως εξής:
            
            
               1)στο παράρτημα I, το σημείο 2.6.2 αντικαθίσταται από το ακόλουθο κείμενο:
            
            
               «2.6.2.
                     Εάν η αρχή έγκρισης διαπιστώσει ότι, όσον αφορά τον επιλεγμένο μητρικό κινητήρα, η υποβληθείσα αίτηση δεν αντιπροσωπεύει πλήρως τη σειρά κινητήρων που ορίζεται στο παράρτημα IX του εκτελεστικού κανονισμού (ΕΕ) 2017/656, μπορεί να επιλέξει και να υποβάλει σε δοκιμή έναν εναλλακτικό κινητήρα και, εάν κριθεί απαραίτητο, έναν συμπληρωματικό κινητήρα αναφοράς.»·
            
            
               2)στο παράρτημα IV, το προσάρτημα 1 τροποποιείται ως εξής:
            
            
               α)το σημείο 11.4.2.1.4 αντικαθίσταται από το ακόλουθο κείμενο:
            
            
               «11.4.2.1.4.
                     Αφού παραμείνει αμετάβλητος, ο μετρητής επανέρχεται στο μηδέν όταν τα συστήματα παρακολούθησης που σχετίζονται με τον συγκεκριμένο μετρητή έχουν λειτουργήσει τουλάχιστον μία φορά ολοκληρώνοντας τον κύκλο παρακολούθησής τους χωρίς να ανιχνεύσουν δυσλειτουργία και εφόσον δεν έχει ανιχνευτεί καμία δυσλειτουργία που να σχετίζεται με τον συγκεκριμένο μετρητή επί 36 τουλάχιστον ώρες λειτουργίας του κινητήρα από την τελευταία διακοπή του μετρητή (βλέπε σχήμα 4.4).»·
            
            
               β)το σχήμα 4.4 αντικαθίσταται από το ακόλουθο:
            
            
               «Σχήμα 4.4
            
            
               Επανενεργοποίηση ενός μετρητή και επαναφορά του στο μηδέν έπειτα από μια περίοδο κατά την οποία η τιμή του έχει παραμείνει αμετάβλητη
            
            
               
                  
            
            
               όπου το x δεν είναι μικρότερο από 36 ώρες λειτουργίας»·
            
            
               
            
               γ)το σχήμα 4.6 αντικαθίσταται από το ακόλουθο:
            
            
               «Σχήμα 4.6
            
            
               Πλήρωση με αντιδραστήριο κακής ποιότητας
            
            
               
                  
            
            
               όπου το x δεν είναι μικρότερο από 36 ώρες λειτουργίας»·
            
            
               
         
         
            
               δ)το σχήμα 4.7 αντικαθίσταται από το ακόλουθο:
            
            
               «Σχήμα 4.7
            
            
               Αστοχία του δοσομετρικού συστήματος αντιδραστηρίου
            
            
               
                  
            
            
               όπου το x δεν είναι μικρότερο από 36 ώρες λειτουργίας»·
            
            
               3)στο παράρτημα V σημείο 1, το πέμπτο εδάφιο αντικαθίσταται από το ακόλουθο κείμενο:
            
            
               «Ο κατασκευαστής μπορεί να ζητήσει από την τεχνική υπηρεσία να εξαιρέσει σημεία λειτουργίας από οποιεσδήποτε από τις περιοχές ελέγχου που ορίζονται στο τμήμα 2 κατά τη διαδικασία απόδειξης που ορίζεται στο τμήμα 3. Η τεχνική υπηρεσία εγκρίνει μια τέτοια εξαίρεση, κατόπιν συμφωνίας της αρχής έγκρισης, εάν ο κατασκευαστής αποδείξει ότι ο κινητήρας δεν μπορεί ποτέ να λειτουργήσει σε τέτοια σημεία όταν χρησιμοποιείται σε οποιονδήποτε συνδυασμό μη οδικού κινητού μηχανήματος.».
            
            
               4)Το παράρτημα XIII τροποποιείται ως εξής:
            
            
               α)το σημείο 1 τροποποιείται ως εξής:
            
            
               i)το επιμέρους σημείο (2) αντικαθίσταται από το ακόλουθο κείμενο:
            
            
               «(2)
                     Εγκρίσεις τύπου που συμμορφώνονται με τη σειρά τροποποιήσεων 06 του κανονισμού OΕΕ/ΗΕ αριθ. 49*, εάν επιβεβαιωθεί από μια τεχνική υπηρεσία ότι ο τύπος κινητήρα ικανοποιεί:
            
            
               α)
                     τις απαιτήσεις που ορίζονται στο προσάρτημα 2 του παραρτήματος IV, όταν ο κινητήρας προορίζεται για χρήση αποκλειστικά στη θέση κινητήρων σταδίου V κατηγορίας IWP και IWA, σύμφωνα με το άρθρο 4 παράγραφος 1 σημείο 1) στοιχείο β) του κανονισμού (ΕΕ) 2016/1628· ή
            
            
               β)
                     τις απαιτήσεις που ορίζονται στο προσάρτημα 1 του παραρτήματος IV για κινητήρες που δεν καλύπτονται από το στοιχείο α),
            
            
               και όταν μια αρχή έγκρισης επιβεβαιώνει ότι ο κατασκευαστής συμμορφώνεται με τις υποχρεώσεις που ορίζονται στο άρθρο 19 του κανονισμού (ΕΕ) 2016/1628.
            
            
               ___________________
            
            
               *
                     Κανονισμός αριθ. 49 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις σχετικά με τα μέτρα που πρέπει να ληφθούν κατά των εκπομπών αερίων και σωματιδιακών ρύπων από τους κινητήρες ανάφλεξης με συμπίεση και τους κινητήρες επιβαλλόμενης ανάφλεξης που χρησιμοποιούνται σε οχήματα (ΕΕ L 171 της 24.6.2013, σ. 1).»·
            
            
               ii)προστίθεται το ακόλουθο επιμέρους σημείο (3):
            
            
               «(3)
                     Εγκρίσεις τύπου που συμμορφώνονται με τη σειρά τροποποιήσεων 05 του κανονισμού ΟΕΕ/ΗΕ αριθ. 96**, για σειρές κινητήρων ή τύπους κινητήρων κατηγορίας NRE, όπως ορίζεται στον πίνακα I-1 του παραρτήματος I του κανονισμού (ΕΕ) 2016/1628, όταν μια αρχή έγκρισης επιβεβαιώνει ότι ο κατασκευαστής συμμορφώνεται με τις υποχρεώσεις που ορίζονται στο άρθρο 19 του κανονισμού (ΕΕ) 2016/1628.
            
            
               ___________________
            
            
               **
                     Κανονισμός αριθ. 96 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις σχετικά με την έγκριση κινητήρων που τοποθετούνται σε γεωργικούς και δασικούς ελκυστήρες και σε μη οδικά κινητά μηχανήματα ως προς τις εκπομπές ρύπων από τον κινητήρα (ΕΕ L 107 της 17.4.2019, σ. 1).»·
            
         
         
            
               β)
                     προστίθενται τα ακόλουθα σημεία 2 έως 4.1:
            
            
               «2.
                     Για σειρές κινητήρων ή τύπους κινητήρων κατηγορίας NRG, NRSh, NRS, SMB και ATS, εγκρίσεις τύπου που συμμορφώνονται με τη σειρά τροποποιήσεων 05 του κανονισμού ΟΕΕ/ΗΕ αριθ. 96 για κινητήρες που αντιστοιχούν στις κατηγορίες κινητήρων που ορίζονται στους πίνακες I-2, I-3 και I-4 και στους πίνακες I-9 έως I-10 του παραρτήματος I του κανονισμού (ΕΕ) 2016/1628 και, κατά περίπτωση, η αντίστοιχη υποχρεωτική επισήμανση, αναγνωρίζονται ως ισοδύναμες με τις εγκρίσεις τύπου ΕΕ που χορηγούνται και την υποχρεωτική σήμανση που απαιτείται σύμφωνα με τον κανονισμό (ΕΕ) 2016/1628, όταν μια αρχή έγκρισης επιβεβαιώνει ότι ο κατασκευαστής συμμορφώνεται με τις υποχρεώσεις που ορίζονται στο άρθρο 19 του κανονισμού (ΕΕ) 2016/1628.
            
            
               3.
                     Για κινητήρες ειδικής χρήσης (SPE) που εμπίπτουν στο πεδίο εφαρμογής του άρθρου 34 παράγραφοι 5 και 6 του κανονισμού (ΕΕ) 2016/1628, κατηγορίας NRE με ισχύ αναφοράς όχι μικρότερη από 19 kW και όχι μεγαλύτερη από 560 kW, εγκρίσεις τύπου σταδίου ΙΙΙΑ σύμφωνα με τη σειρά τροποποιήσεων 02***, 03**** ή 04***** του κανονισμού ΟΕΕ/ΗΕ αριθ. 96 για σειρές κινητήρων ή τύπους κινητήρων κατηγορίας NRE, όπως ορίζεται στον πίνακα VI-1 του παραρτήματος VI του κανονισμού (ΕΕ) 2016/1628 και, κατά περίπτωση, η αντίστοιχη υποχρεωτική επισήμανση, αναγνωρίζονται ως ισοδύναμες με τις εγκρίσεις τύπου ΕΕ που χορηγούνται και την υποχρεωτική σήμανση που απαιτείται σύμφωνα με τον εν λόγω κανονισμό.
            
            
               3.1.
                     Πρόσθετες απαιτήσεις:
            
            
               Οι κινητήρες που βασίζονται σε έγκριση τύπου η οποία είναι αποδεκτή ως ισοδύναμη με έγκριση τύπου ΕΕ σύμφωνα με το σημείο 3 πληρούν τις απαιτήσεις του παραρτήματος XII του κατ’ εξουσιοδότηση κανονισμού (ΕΕ) 2017/654.
            
            
               4.
                     Για τα ακόλουθα στάδια εκπομπών, οι εγκρίσεις τύπου με βάση τους κανονισμούς ΟΕΕ/ΗΕ για σειρές κινητήρων ή τύπους κινητήρων που ανήκουν στις κατηγορίες που απαριθμούνται παρακάτω και, κατά περίπτωση, την αντίστοιχη υποχρεωτική επισήμανση, αναγνωρίζονται ως ισοδύναμες με τις εγκρίσεις τύπου ΕΕ που χορηγούνται και τις υποχρεωτικές επισημάνσεις που απαιτούνται βάσει της οδηγίας 97/68/ΕΚ, σύμφωνα με τις μεταβατικές διατάξεις που ορίζονται στο άρθρο 58 του κανονισμού (ΕΕ) 2016/1628:
            
            
               (1)
                     Στάδιο IV: εγκρίσεις τύπου κινητήρων που ανήκουν στις κατηγορίες Q και R, όπως ορίζεται στο άρθρο 9 της οδηγίας 97/68/ΕΚ, σύμφωνα με τη σειρά τροποποιήσεων 04 του κανονισμού ΟΕΕ/ΗΕ αριθ. 96·
            
            
               (2)
                     Στάδιο IIIB: εγκρίσεις τύπου κινητήρων που ανήκουν στις κατηγορίες L, M, N και P, όπως ορίζεται στο άρθρο 9 της οδηγίας 97/68/ΕΚ, σύμφωνα με τη σειρά τροποποιήσεων 03 ή 04 του κανονισμού ΟΕΕ/ΗΕ αριθ. 96·
            
            
               (3)
                     Στάδιο IIIA: εγκρίσεις τύπου κινητήρων που ανήκουν στις κατηγορίες H, I, J και K, όπως ορίζεται στο άρθρο 9 της οδηγίας 97/68/ΕΚ, σύμφωνα με τη σειρά τροποποιήσεων 02, 03 ή 04 του κανονισμού ΟΕΕ/ΗΕ αριθ. 96·
            
            
               (4)
                     Στάδιο II: εγκρίσεις τύπου κινητήρων που ανήκουν στις κατηγορίες Δ, Ε, ΣΤ και Ζ, όπως ορίζεται στο άρθρο 9 της οδηγίας 97/68/ΕΚ, σύμφωνα με τη σειρά τροποποιήσεων 01******, 02, 03 ή 04 του κανονισμού ΟΕΕ/ΗΕ αριθ. 96·
            
            
               (5)
                     Στάδιο Ι: εγκρίσεις τύπου κινητήρων που ανήκουν στις κατηγορίες Α, Β και Γ, όπως ορίζεται στο άρθρο 9 της οδηγίας 97/68/ΕΚ, σύμφωνα με τη σειρά τροποποιήσεων 00******* του κανονισμού ΟΕΕ/ΗΕ αριθ. 96.
            
            
               4.1.
                     Πρόσθετες απαιτήσεις
            
            
               Οι κινητήρες που βασίζονται σε έγκριση τύπου η οποία είναι αποδεκτή ως ισοδύναμη με την έγκριση τύπου ΕΕ σύμφωνα με το σημείο 4 συνοδεύονται από δήλωση συμμόρφωσης και τις συμπληρωματικές πληροφορίες στην υποχρεωτική επισήμανση, όπως απαιτείται από το άρθρο 31 και το άρθρο 32 παράγραφος 2 του κανονισμού (ΕΕ) 2016/1628 και όπως ορίζεται στα παραρτήματα II και III του εκτελεστικού κανονισμού (ΕΕ) 2017/656.
            
            
            
               ___________________
            
            
               *** Η σειρά τροποποιήσεων 02 δεν έχει δημοσιευτεί στην Επίσημη Εφημερίδα.
            
            
               **** Η σειρά τροποποιήσεων 03 δεν έχει δημοσιευτεί στην Επίσημη Εφημερίδα.
            
            
               ***** Κανονισμός αριθ. 96 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις σχετικά με την έγκριση κινητήρων ανάφλεξης με συμπίεση που τοποθετούνται σε γεωργικούς και δασικούς ελκυστήρες και σε μη οδικά κινητά μηχανήματα ως προς τις εκπομπές ρύπων από τον κινητήρα (ΕΕ L 88 της 22.3.2014, σ. 1). 
            
            
               ****** Η σειρά τροποποιήσεων 01 δεν έχει δημοσιευτεί στην Επίσημη Εφημερίδα.
            
            
               ******* Η σειρά τροποποιήσεων 00 δεν έχει δημοσιευτεί στην Επίσημη Εφημερίδα.».